GOROSPE ELEZKANO (EAJ, 2019-05-09):
Eskerrik asko, legebiltzar-buru andrea, Kortajarena andrea, eguerdi on.
Zure partaidetzatik azpimarratuko nuke ideia nagusi batzuk. Pentsio sistemak aipatu izan dozuz behin eta berriro, eta behin eta berriro gure taldetik eta Jaurlaritzatik esan izan jatsu diru-laguntzen sistemagaz pentsio politika egitea ez dela zuzena, ez dugula hori bultzatzeko. Pentsio politikak pentsioen eskumena dagoen lekuan egin beharko da eta diru-laguntzen sistemagaz diru-laguntzak hobetzeko bidean jarraitu beharko da.
Ezer baino lehen, gure legebiltzar taldeak eta Alderdi Sozialistak elkarregaz aurkeztu dugun osoko zuzenketan dioena berriro azpimarratu. Gure konpromiso irmoa herri honetan egoera ahulunean dagozan pertsonen ongizatea hobetzeko, eta horretarako beharrezko liratekeen lege aldaketa guztiak egiteko.
Baina ez nahastu, pentsio sistema gauza bat da, pentsio politikak gauza bat dira eta laguntzen politikak beste bat. Zuk biak nahasten dituzu behin eta berriro.
Emakumeei dagokienez, eta planteatzen izan duzu baita zure eztabaidan, hor aipatu izan duzu emakume pentsiodunen egoera aztertzeko bidetik aurrera egitea eta aipatu izan duzu zuk zeuk, Kortajarena andrea, hemen Legebiltzar honetan urriaren 18an onartutako akordio bat.
Akordio horretan eskatzen zena zen urtebeteko epean azterketa sakon bat egitea, aurtengo urte osoan azterketa sakon bat egitea emakume horien egoera aztertzeko. Eta urte osoan azterketa hori egin eta gero, horretan oinarrituta eskatzen geuntson Jaurlaritzari plan integral bat ekartzea emakume horien egoerari aurre egiteko.
Eta gertatzen dena da, zuok, EH Bilduk, interes elektoralagatik ekimen hau orain ekartzen dozuela hona. Ez dauka ez hanka ez buztanik. Ni pies ni cabeza.
Kronograma jarraituko bagenu, ez dauka zentzunik, eskatzen badugu ikerketa bat egin daitela, eta danok, zuk esan dozun moduen, Ganbara honetan guztiok onartu genuen ikerketa bat da, analisi bat egin daitela eta horretan oinarrituta eskatzen badiogu Jaurlaritzari plan integral bat egin dagiala, zelan demontre ekarri leike gaur hona, legez besteko proposamen bat. Portzierto, ez da hain urgentea izango, ze urtarrilean aurkeztu zenuen, otsailetik hona zortzi pleno izan dozue aurkeztu ahal izateko, ez dozue aurkeztu eta aurkeztu dozue justu gaur, hauteskunde kanpaina bat hasten danean eta larunbaterako pentsiodunen manifestazio bat dagoenean. Ez urgentea delako, ez zuentzat lehentasuna daukalako, interes hori daukazuelako baino.
Baina planteatzen dozuen ekimena, eduki aldetik ez dator bat, ez da zuk diozun modua, Diru-sarrerak Bermatzeko Errenta, ez da inoiz sistema indibidual bat izan, unitate konbibentzialak eta familia kontutan hartzen dituena baino. Eta planteatzen dozue beste ikerketa egin dagiala. Badirudi, Jaurlaritza egon behar dela ikerketak egiten alde batetik, beste ikerketa batzuk beste batetik, eta horrek ez dauka orden bat, seriotasun bat lan egiteko orduan.
Eta horrela planteatzen dozuen ikerketa horrek, ia bigarren puntuan, zuen ekimenean planteatzen da zein izango den ondorioa. Indibiduala izan behar dala. Ba hori, legearen printzipioen kontra doa, eta Diru-sarrerak Bermatzeko Errentaren helburuen kontra doa, ondo dakizun moduan. Ondo dakizun moduan, familia edo unitate konbibentzialak hartzen dira kontutan.
Eta egoera honek, logikarik ez leuken egoeratara eroango gindukez, esate baterako, unitate konbibentzial batean, seme-alaba bat, aberatsa izatea eta amak pentsio baxu bat izatea, eta hor Diru-sarrerak Bermatzeko Errenta bat joatea. Eta horrek ez dauka zentzurik zeren izenak berak dio, Diru-sarrerak Bermatzeko Errenta da, diru sarrera nahiko ez dagoen lekuetan, sartu beharreko neurri bat da. Hori eduki aldetik.
Eta formaren aldetik, ez dauka zentzurik inondik inora bez. Ze zuk badakizu, planteatzen dozun ekimena aurrera aterako balitz, derrigorrezkoa izango litzatekela legea aldatzea.
Beraz, galdera da, zergatik gaur bertan eztabaidatu izan dugu honen aurretik lege proposamen bat zuen taldeak ekarritakoa, beste legebiltzar talde bigaz? Zergatik ekartzen dozue lege besteko proposamen bat, lege aldaketa bat egiteko, guk, legebiltzarkideok, Legebiltzarrean egiten dogunean eztabaida bat, eta daukagunean eskumen hau. Guk daukagunean eskumena lege aldaketak egiteko.
Zuk badakizu legez besteko proposamen honegaz ezin dela legea aldatu. Zergatik ez dozu lege proposamena ekarri? Dakizulako behar bada ez dela aterako.
Eta beste alde batetik esango neukizu, badago hemen Sánchez andreak esan dotzun moduan, lege proposamen bat, emaiozue bidea eta eztabaidatu daigun lege proposamen hori, eta hor talde guztiek emendakinak edo zuzenketak aurkezteko aukera izango zenduke eta eztabaidatuko genuke zer den egin behar dena.
Baina honen atzean dagoen asmoa ez da inondik inora ere hor dagoena lortzea, postureo politikoaren interesagaz planteatutakoa baino.
Eta kronograma jarraituta, eske ezinezkoa da, ezinezkoa da. Lehenengo puntuan eskatzen jako Jaurlaritzari aterako balitz, hiru hilabetean azterketa bat egin daiala.
Gaur maiatzak 9 da, analisi hori egongo litzateke abuztuaren 9rako. Gero eskatzen jako beste puntu batean, analisi horretan oinarrituta lege aldaketak proposatu dagiazala, Jaurlaritzak jakingo dozu, zenbat denbora beharko leuken. Orduan, abuztuaren 9tik hartu eta noraino helduko geintekez?
Eta gero hona etorri baina jarraian, aipatzen dozue, guzti hau indarrean sartu daitela, urte honetako uztailaren 1ean. Hau seriotasunez planteatutako ekimen bat da Legebiltzar honetan? Ez. ez dauka ezelango seriotasunik. Ez dauka ezelango seriotasunik. Onartuko balitz legez besteko proposamen bat betetzea ezinezkoa izango litzatekeena. Eta gero planteatu izan duzu, zuek konpromisoa agertzen duzue baina ez besterik.
Zer da egiten duzuena? Begira, lehen aipatu izan den moduan Euzko Abertzaleak legebiltzar taldeak eta Alderdi Sozialistak hona ekarritako proposamenean badago proposamen argi batzuk lege hori aldatzeko, eta talde pentsiodunen egoera, pentsio baxuak dutenak eta diru-sarrerarik ez dauden unitateetan daudenak, euren baldintzak hobetzeko proposamenak. Eman diogun bidea eta eztabaidatu dezagun hori. Eta zuen erantzuna, zein izan da? Eman bidea eta eztabaidatu dezagun.
Beste proposamen bat egin dena Jaurlaritzatik, Aurrekontuen Legearen eztabaidan. Jaurlaritzak  - hemen dago sailburua - , proposamen zehatzak egin ditu pentsiodunen errenta baxuak dauzkatenen egoera hobetzeko. Urte ezberdinetan burutuko ziren proposamenak, guztira 43.600.000 eurotako proposamena izango litzateke euren egoera (...) Diru-sarrerak Bermatzeko Errenta kobratzen dutenena. Zuen erantzuna? Berriro ez.
Bi bide izango genuke 2018an legea onartu izan balitz gure arteko eztabaidaren ondoren, jende honen ongizatea hobetzeko. Aurrekontuak onartuak egon baziren nahiz eta dena ez lortu, behintzat pausu batzuk zuek daukazuen beldurra gugaz benetan sakontasuneko adostasun arlo sozioekonomikoan lortzeko beldur hori gaindituta, ba gaur aurrekontu batzuk onartuta egongo lirateke eta urte honetan pentsio baxuak dituzten asko egoera hobean egongo lirateke. Eta zuen erantzuna berriro ez, eta ez hanka ez buztanik daukan proposamen hau eztabaidara ekarri, gaur hauteskunde kanpaina bat hasten delako, eta larunbatean manifestazio bat dagoelako. Baina herri honetan jendeak argi ikusten du zein den ekimen bakoitzaren atzean dagoen interesa.
Eskerrik asko.